ออมเงินกับกองทุนสำรองเลี้ยงชีพ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

....สมาคมบริษัทจัดการลงทุน
นอกจากการที่บริษัทจัดการจะบริหารเงินกองทุนแล้ว ยังมีผู้ให้บริการที่เกี่ยวข้องที่กฎหมายกำหนดให้ต้องมีเพื่อให้การบริหาร กองทุนมีความโปร่งใสถูกต้อง ซึ่งประกอบด้วย
ผู้สอบบัญชี ทำหน้าที่ตรวจสอบรายงานทางการเงิน รับรองความถูกต้องของข้อมูลตามรายงานทางการเงินของกองทุน สามารถดูข้อมูลผู้ให้บริการได้ที่เว็บ http://www.sec.or.th/infocenter/report/auditor_th.xls
ผู้รับฝากทรัพย์สิน ทำหน้าที่ดูแลและเก็บรักษาทรัพย์สินของกองทุน ติดตามสิทธิประโยชน์ในเรื่องเงินปันผล และสิทธิต่างๆ ที่ได้จากการถือหุ้นในบริษัทที่กองทุนลงทุน สามารถดูข้อมูลผู้ให้บริการได้ที่เว็บ http://www.sec.or.th/asset/Content_0000000329.jsp?categoryID=CAT0000125
ผู้รับรองมูลค่า ทำหน้าที่ตรวจทานการคำนวณมูลค่าทรัพย์สินสุทธิ (NAV) ของกองทุนว่าบริษัทจัดการคำนวณถูกต้องตามหลักเกณฑ์ที่กำหนดไหม เนื่องจากข้อมูล NAV มีความสำคัญในการคำนวณจำนวนหน่วยของสมาชิกที่ฝากเงินเข้ากองทุน และการจ่ายเงินให้แก่สมาชิกที่สิ้นสมาชิกภาพ สามารถดูข้อมูลผู้ให้บริการได้ที่เว็บ http:// www.thaipvd.com/content_th.php?content_id=00028
นายทะเบียนสมาชิก ทำหน้าที่รับเงินจากนายจ้างเข้ากองทุน จ่ายเงินจากกองทุนให้สมาชิกที่ลาออก จัดทำบัญชีรายชื่อสมาชิก จำนวนเงินสะสม เงินสมทบและผลประโยชน์ของสมาชิกแต่ละราย และจัดส่งรายงานการจัดการกองทุนให้สมาชิกกองทุนทุกงวด 6 เดือนของปีปฏิทิน โดยรายงานจะต้องแสดงจำนวนหน่วยกองทุนสำรองเลี้ยงชีพ มูลค่าต่อหน่วยกองทุนสำรองเลี้ยงชีพ มูลค่าของเงินสะสมของสมาชิกกองทุนสำรองเลี้ยงชีพ เงินสมทบของนายจ้าง พร้อมทั้งผลประโยชน์ของเงินสะสมและเงินสมทบ โดยส่วนใหญ่แล้วบริษัทจัดการมักจะทำหน้าที่นี้เอง แต่ก็อาจมอบหมายให้บริษัทอื่นที่ได้รับอนุญาตจากสำนักงาน ก.ล.ต. ทำหน้าที่แทนก็ได้ เช่น บริษัท ศูนย์รับฝากหลักทรัพย์ (ประเทศไทย) จำกัด (TSD)
ผู้ให้บริการที่เกี่ยวข้องต่างๆ เหล่านี้ได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) จึงมั่นใจได้ว่ามีระบบงานที่มีมาตรฐานรองรับการจัดการกองทุนสำรองเลี้ยงชีพ แล้วเราจะติดต่อผู้ให้บริการเหล่านี้ได้อย่างไร...? โดยปกติบริษัทจัดการจะมีพันธมิตรทางธุรกิจที่ให้บริการด้านต่างๆ ตามที่กล่าวมา ซึ่งจะแนะนำให้เราได้รู้จักพร้อมๆ กับแนะนำตัวบริษัทจัดการ แต่หากเราอยากรู้ว่ามีใครให้บริการด้านบริษัทจัดการ และผู้ให้บริการที่เกี่ยวข้องบ้าง ก็สามารถดูข้อมูลผู้ให้บริการได้ที่เว็บไซต์ที่แนะนำครับ